《病中思归呈千之十七兄》
宋代·周行己

白首遑遑谩世忧，我今问米下扬州。支离病骨难堪暑，浩荡归心不待秋。

兵火彫零馀故里，功名衰谢独扁舟。腐儒老死终无用，收拾纶竿好去休。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。